Tom Flores

**Thomas Raymond Flores** (født 1937) er en tidligere amerikansk fotballspiller i American Football League (AFL) og trener i National Football League (NFL). Han spilte ni sesonger i AFL som quarterback, i hovedsak for Oakland Raiders. Etter trenerkarrieren jobbet han som radiokommentator i over tyve år.

Flores vant fire Super Bowls i løpet av spiller- og trenerkarrieren. Han og Mike Ditka er de eneste to personene i NFLs historie som har vunnet Super Bowl som spiller, assistenttrener og hovedtrener (Flores vant Super Bowl IV som spiller for Kansas City Chiefs, Super Bowl XI som assistenttrener for Raiders og Super Bowl XV og Super Bowl XVIII som hovedtrener for Raiders). Flores var også den første meksikanske startende quarterbacken og den første hovedtreneren med minoritetsbakgrunn til å vinne et Super Bowl. FLores er også den eneste hovedtreneren som har vunnet to Super Bowls med samme lag i to forskjellige byer (Oakland 1980 og Los Angeles 1983).

Fra 1997 og frem til 2018 var Flores kommentator for Raiders Radio Network. I 2021 ble Flores valgt til Pro Football Hall of Fame som hovedtrener.

## Spillerkarriere
Flores spilte quarterback i to sesonger fra 1955 av da han gikk på Fresno City College. Han var også aktiv av banen, som medlem av elevrådet og president for organisasjonen Associated Men's Students. Han fikk et stipend til å studere på College of the Pacific—nå kjent som University of the Pacific—og ble uteksaminert i 1958. Han spilte også quarterback for Pacifics skolelag, Tigers. Etter spillerkarrieren i college ble han ansatt som assistenttrener på Pacific, og begynte på en mastergrad.

Flores slet med å finne et lag på profesjonelt nivå. I 1958 ble han kuttet av Canadian Football Leagues Calgary Stampeders, og spilte deretter for det semiprofesjonelle laget Bakersfield Spoilers. Han signerte også med National Football Leagues (NFL) Washington Redskins i 1959, men ble igjen kuttet. I 1960 fikk Flores endelig plass som quarterback for Oakland Raiders i American Football League i lagets, og ligaens, debutsesong i 1960. Han ble utpekt til kampstarter tidlig samme sesong og ble dermed den første latinamerikanske startende quarterbacken i profesjonell amerikansk fotball.

Flores hadde sin mest produktive sesong i 1966, da han kastet for 2 638 yards og 24 touchdowns i løpet av 14 kamper. I 1967 ble han byttet til Buffalo Bills. Etter å ha vært reserve for Jack Kemp det året fikk han muligheten til å stille fra start etter at Kemp pådro seg en sesongavsluttende skade under treningsleiren før sesongstart. Flores skadet derimot skulderen sin før den første kampen, og han fikk kun kastet fem pasninger i uke 6 i løpet av sesongen. Etter fem pasninger i sesongåpningen i 1969 ble Flores kuttet, før han signerte med Kansas City Chiefs. Han var der tredjevalg som quarterback etter Len Dawson og Mike Livingston da Chiefs vant Super Bowl. Han la opp etter å ikke ha spilt en eneste kamp i løpet av 1970-sesongen. Han var en av kun tyve spillere som spilte i alle AFLs ti sesonger, og hadde femt flest pasningsyard i ligaens historie.

## Trenerkarriere
Flores er en del av trenertreet til Sid Gillman. Etter å ha jobbet som assistenttrener for Buffalo Bills og Oakland Raiders (han vant en Super Bowl XI-ring som assistenttrener under John Madden), ble Flores i 1979 utnevnt til hovedtrener for Raiders etter at Madden la opp. I 1980 ledet Flores Raiders til seier i Super Bowl XV som et wildcardlag med en 27–10 seier over Philadelphia Eagles. Dette var den første gang et wildcardlag hadde vunnet et Super Bowl, og den eneste gangen et lag vant fire sluttspillkamper på vei til en ligatittel frem til Denver Broncos gjorde det samme i 1997. Flores ble deretter med da laget flyttet til Los Angeles i 1982. I 1983-sesongen ledet Flores laget til nok en Super Bowl-tittel (XVIII), da med en 38–9 seier over Washington Redskins. Han ble utnevnt til AFC Coach of the Year av United Press International og Football Writer's Association i 1982.

Flores var den første hovedtrener i NFL med en minoritetsbakgrunn til å vinne et Super Bowl og gjorde dette to ganger–Super Bowl XV med Oakland Raiders og Super Bowl XVIII med Los Angeles Raiders.

Etter å ha endt 1987-seosngen 5–10 gikk Flores over til en administrativ stilling med Raiders, men forlot etter ett år for å bli president og general manager for Seattle Seahawks. Han var tilbake som hovedtrener i 1992, da for Seahawks, men fikk sparken i 1994 etter tre skuffende sesongresultater.

Han har nest flest seiere i Raiders’ historie bak Madden, med 83. Da han forlot idretten hadde han et sammenlagtresultat på 97–87 (52,7 %) som hovedtrener, inkludert et sluttspillresultat på 8–3 og to Super Bowl-titler.

### Resultater som hovedtrener

## Etter trenerkarriere
Fra 1997 og frem til 2018 var Flores ekspertkommentator sammen med hovedkommentator Greg Papa for Raiders Radio Network.

Flores var trenern for American Team i NFLPA Collegiate Bowl i 2011.

## Privatliv
I 1961 giftet Flores seg med Barbara Fridell etter at de to hadde møttes som studenter på University of the Pacific. De har to sønner og en datter og fem barnebarn.

Sanger High Schools stadion for amerikansk fotball, Tom Flores Stadium, er oppkalt etter Flores som gikk på skolen. Han leder Tom Flores Youth Foundation, som tilbyr støtte til barn fra barnehagen og opp til åttende klasse i skoledistriktet innen kunst, vitenskap og idrett.

Flores fikk en æresgrad fra Pepperdine University for humanitært arbeid.

Selvbiografien *Fire in the Iceman* ble publisert i 1992. Flores var også en av forfatterne av *Tales of the Oakland Raiders* (2002).

## Priser og utmerkelser
I 1982 var Flores blant de første medlemmene av University of the Pacific Athletics Hall of Fame. I 1988 ble han innlemmet i Fresno County Athletic Hall of Fame. I 2007 ble han innlemmet i California Sports Hall of Fame, og i 2011 i California Community College Athletic Association Hall of Fame. I juli 2011 ble Flores tildelt Roberto Clemente Award for Sports Excellence, som utdeles av National Council of La Raza til latinamerikanske idrettsutøvere som har bidratt i samfunnet. I 2012 ble han også innlemmet i Bay Area Sports Hall of Fame.

I 2021 ble Flores innlemmet i Pro Football Hall of Fame i Canton i Ohio.

## Se også
* Liste over kamprekker med touchdownpasninger i NFL
* Liste over hovedtrenere i NFL med flest seiere
* Liste over hovedtrenere i Super Bowl

## Referanser